送畢之進狀元二首  其二
作者：周行己
朝代：宋

paragraphs: 畢髯奇男子，未識已心與。
獻策進英殿，脫略獨豪舉。
二年襄陽幕，歸舟峴山渚。
同事三日留，時時作險語。
隆準帝王孫，蕭然好風度。
詩書百萬卷，胸中莽迴互。
平生蘇惠州，氣概頗自許。
人生艱難際，政可觀去處。
二子經濟才，用之則爲虎。
髯公且爲客，王孫且爲主。
明朝各天涯，歌眉爲誰嫵。
柁師挽舟去，回首空南浦。
莫笑參軍强，參軍定强否。